Na temelju članka 10. Zakona o lokalnoj o područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. - pročišćeni tekst, 137/15. – ispravak, 123/17 i 98/19), članka 4. i 27. Statuta Općine Kloštar Ivanić (Glasnik Zagrebačke županije br. 04/18, 9/20) i Rješenja Ministarstva uprave (KLASA:UP/I-017-02/19-01/1, URBROJ: 515-22/2-20-9 od 18. lipnja 2020. godine), Općinsko vijeće Općine Kloštar Ivanić na 24. sjednici održanoj dana 30. lipnja 2020. godine donijelo je

**O D L U K U**

**o grbu i zastavi Općine Kloštar Ivanić**

1. **OPĆE ODREDBE**

**Članak 1.**

Odlukom o grbu i zastavi Općine Kloštar Ivanić (u daljnjem tekstu: Odluka) uređuje se opis grba i zastave Općine Kloštar Ivanić (u daljnjem tekstu: Općina), te način i zaštita njihove uporabe.

**Članak 2**.

Grbom i zastavom predstavlja se Općina i izražava se pripadnost Općini.

**Članak 3.**

Grb i zastava Općine rabe se u skladu s odredbama ove Odluke na način kojim se ističe ugled i dostojanstvo Općine.

U grbu i zastavi ne može se ništa mijenjati.

**Članak 4.**

Zabranjeno je javno isticati dotrajali, neuredni, poderani ili na drugi način oštećeni grb ili zastavu Općine, kao i na nedostojnom i neodgovarajućem mjestu.

1. **OPIS GRBA I ZASTAVE OPĆINE**

**Članak 5.**

Grb Općine sastoji se od poluokruglog štita. U plavome polju na zelenom brijegu nalazi se zlatni/žuti zdenac sagrađen za potrebe vojne granice.

S gornje desne strane grba nalazi se zlatni/žuti nadbiskupski križ koji simbolizira Franjevački samostan i crkvu sv. Ivana Krstitelja u Kloštar Ivaniću.

S gornje lijeve strane grba nalazi se zlatni/žuti latinski križ koji simbolizira crkvu Uznesenja Blažene Djevice Marije u Kloštar Ivaniću.

**Članak 6.**

Zastava Općine je omjera 1:2 plave boje sa žuto obrubljenim grbom Općine u sredini.

1. **UPORABA GRBA I ZASTAVE**

**Članak 7**.

Uporaba grba i zastave Općine dopuštena je u umjetničkom stvaralaštvu i u odgojno-

nastavne svrhe, pod uvjetom da se time ne vrijeđa ugled i dostojanstvo Općine.

**Članak 8.**

Grb Općine može se rabiti:

* u službenim prostorijama zgrade u kojoj je sjedište Općine,
* u službenim prostorijama zgrada javne namjene u Općini,
* u prigodnim svečanim prilikama, manifestacijama i susretima (znanstvenim, kulturno-umjetničkim, političkim, sportskim i sl.) na kojima sudjeluje ili je predstavljena Općina,
* na izdanjima kojima je izdavač ili suizdavač Općine,
* na službenim internetskim stranicama Općine i drugih javnih ustanova Općine,
* na poveljama i priznanjima, te pozivnicama i čestitkama koje dodjeljuje odnosno koristi Općinsko vijeće i Općinski načelnik,
* za potrebe pravnih osoba čiji je osnivač Općina ili u kojima Općina ima udjele ili dionice kao i drugih pravnih osoba,
* u drugim prigodama koje odobrava Općinski načelnik i
* u drugim slučajevima ako njihova uporaba nije u suprotnosti s odredbama ove Odluke.

**Članak 9.**

Zastava Općine može se isticati:

* na zgradama u kojima su smještena tijela Općine i u njezinim prostorijama,
* na zgradama javne namjene u Općini,
* u dane blagdana Republike Hrvatske i Općine na trgovima, ulicama i zgradama na području Općine,
* prigodom javnih skupova (političkim, znanstvenim, kulturno-umjetničkim, športskim i drugim) koji se održavaju u Općini,
* prigodom održavanja svečanih i drugih sjednica Općinskog vijeća i drugih tijela Općine te svečanih i ostalih sjednica drugih tijela pravnih osoba na području Općine,
* prigodom svečanosti od značenja za Općinu,
* u drugim prigodama koje odobrava Općinski načelnik i
* u drugim prilikama ako njezina uporaba nije u suprotnosti s odredbama ove Odluke.

**Članak 10.**

Općinski načelnik može pravnoj ili fizičkoj osobi odobriti uporabu grba i zastave radi promicanja interesa Općine ako ocijeni:

* da će uporaba doprinijeti unapređenju gospodarstva na području Općine,
* da će uporaba doprinijeti unapređenju kulturnog i društvenog života na području Općine,
* da će uporaba doprinijeti promidžbi Općine,
* da podnositelj zahtjeva ima tradiciju u djelatnosti kojom se bavi,
* da proizvodi odnosno usluge ne štete prirodnom okolišu,
* da se proizvodom odnosno uslugom ne šteti ugledu Republike Hrvatske ili Općine i njihovih tijela,
* da je uporaba opravdana i obrazložena.

**Članak 11.**

Nadzor nad provedbom ove Odluke obavlja komunalni redar.

**Članak 12.**

U obavljanju nadzora iz članka 11. ove Odluke komunalni redar ovlašten je:

* nadzirati primjenu ove Odluke,
* rješenjem narediti fizičkim i pravnim osobama radnje u svrhu primjene ove Odluke,
* predložiti izdavanje obveznog prekršajnog naloga pravnim i fizičkim osobama koje ne postupe po donesenom rješenju, ako grb i zastavu Općine rabe protivno odredbama ove Odluke.

1. **KAZNENE ODREDBE**

**Članak 13.**

Novčanom kaznom u svoti 2.000,00 kuna kaznit će se za prekršaj pravna osoba ako rabi grb i zastavu suprotno odredbama ove Odluke.

Za prekršaj iz stavka 1. ovog članka kaznit će se novčanom kaznom u svoti 1.000,00 kuna i odgovorna osoba u pravnoj osobi.

Novčanom kaznom u svoti 500,00 kuna kaznit će se za prekršaj fizička osoba ako rabi grb i zastavu suprotno odredbama ove Odluke.

Novčanom kaznom u svoti 1.000,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost ako rabi grb i zastavu Općine suprotno odredbama ove Odluke.

1. **PRIJELAZNE I ZAVRŠNE ODREDBE**

**Članak 14.**

Likovni prikaz grba i zastave Općine sastavni je dio ove Odluke.

**Članak 15.**

Stupanjem na snagu ove Odluke prestaje važiti Odluka o općinskom grbu i zastavi Općine Kloštar Ivanić, (Glasnik Zagrebačke županije, br. 6/1997).

**Članak 16.**

Ova Odluka stupa na stupa osmi dan od dana objave u „Glasniku Zagrebačke županije“.

KLASA: 017-01/19-01/01

URBROJ: 238/14-01-20-18

Kloštar Ivanić, 30.06.2020.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Krešimir Bunjevac